Σπαγγέτι με σάλτσα φρέσκιας ντομάτας, σκόρδο, δυόσμο και φέτα
Σπαγγέτι όλο φρεσκάδα με μια γρήγορη σάλτσα ντομάτας, αρωματισμένη με σκόρδο και δυόσμο. Νόστιμη λύση για τις καλοκαιρινές μέρες που ζητούν γρήγορα μαγειρέματα.
1 πακέτο (500 γρ.) σπαγγέτι , 5 ντομάτες ώριμες, τριμμένες , 2 σκελίδες σκόρδο, ελαφρά κοπανισμένες και ψιλοκομμένες , τα φύλλα από 8 κλαράκια δυόσμο, χοντροκομμένα , 250 γρ. φέτα σκληρή, σε μικρά κομμάτια , 90 ml ελαιόλαδο , αλάτι, φρεσκοτριμμένο πιπέρι
Για να φτιάξουμε σπαγγέτι με σάλτσα φρέσκιας ντομάτας, σκόρδο, δυόσμο και φέτα, ξεκινάμε βράζοντας τα σπαγγέτι σε άφθονο αλατισμένο νερό που κοχλάζει, για 2 λεπτά λιγότερο από τις οδηγίες του πακέτου. Τα σουρώνουμε και κρατάμε λίγο από το νερό τους.Παράλληλα, σε μια κατσαρόλα βάζουμε τις ντομάτες και λίγο αλάτι και βράζουμε σε μέτρια φωτιά για 8-10 λεπτά, μέχρι να δέσει η σάλτσα. Σε άλλη κατσαρόλα ζεσταίνουμε το ελαιόλαδο μαζί με το σκόρδο, τα μισά φύλλα δυόσμου και φρεσκοτριμμένο πιπέρι για περίπου 1 λεπτό, μέχρι το σκόρδο να σκορπίσει το άρωμά του αλλά να μη ροδίσει.Ρίχνουμε τη σάλτσα ντομάτας και τα σπαγγέτι και ανακατεύουμε για 1 λεπτό. Αν η σάλτσα πήξει πολύ, προσθέτουμε μερικές κουταλιές από το νερό των ζυμαρικών που αφήσαμε κατά μέρος. Τέλος ρίχνουμε τη φέτα και τον υπόλοιπο δυόσμο, ανακατεύουμε και αποσύρουμε από τη φωτιά.
Ζυμαρικά,Ντομάτα,Φέτα